钦定古今图书集成/明伦汇编/家范典/第046卷 > 春秋四传 > 《桓公即位》
## 钦定古今图书集成/明伦汇编/家范典/第046卷 > 春秋四传 > 《桓公即位》

《春秋》：桓公元年“春王正月，公即位。”

《公羊传》：继弑君不言即位，此其言即位何？如其意也。
《穀梁传》“桓无王，其曰王何也？谨始也。其曰无王何也？
桓弟弑兄，臣弑君，天子不能定，诸侯不能救，百姓不
能去，以为无王之道，遂可以至焉尔。元年有王，所以
治桓也。继故不言即位，正也。继故不言即位之为正，
何也？曰：先君不以其道终，则子弟不忍即位也。继故”
而言即位，则是与闻乎弑也。继故而言即位，是为与
闻乎弑，何也？曰：先君不以其道终己，正即位之道而
即位，是无恩于先君也。

胡《传》：“桓公与闻乎故，而书即位，著其弑立之罪，深绝
之也。美恶不嫌同辞。或问：桓非惠公之适子乎？适子
当立而未能自立，是故隐公摄焉，以俟其长而授之
位。久摄而不归，疑其遂有之也。是以至于见弑，而恶
亦有所分矣。《春秋》曷为深绝桓也？曰：古者诸侯不再
娶，于礼无二适。惠公元妃既卒，继室以声子，则是摄”
行内主之事矣。仲子安得为夫人？母非夫人，则桓乃
隐之庶弟，安得为适子？谓当立乎？桓不当立，则国乃
隐公之国。其欲授桓，乃实让之，非摄也。摄、让异乎？曰
非其有而居之者，摄也，故周公即政而谓之“摄”；推己
所有以与人者，让也，故尧舜禅授而谓之“让。”惠无适
嗣，隐公继室之子，于次居长，礼当嗣“世。其欲授桓，所
谓推己所有以与人者也，岂曰摄之云乎？以其实让
而桓乃弑之，《春秋》所以恶桓，深绝之也。然则《公羊》所
谓‘桓幼而贵，隐长而卑，子以母贵者，其说非欤’？”曰：“此
徇惠公失礼而为之词，非《春秋》法也。仲子有宠，惠公
欲以为夫人，母爱者子抱，惠公欲以桓为适嗣，礼之
所不得为也。礼不得”为，而惠公纵其邪心而为之，隐
公又探其邪心而成之，《公羊》又肆为邪说而傅之，汉
朝又引为邪议而用之，夫妇之大伦乱矣。《春秋》明著
桓罪，深加贬绝，备书终始讨罪之义，以示王法，正人
伦，存天理，训后世不可以邪汨之也。

〈大全〉赵氏曰：“妾母不得为夫人，桓何以得贵？若然，是礼可得而越，分可得而逾也。若母得以子贵，即成风之赗葬，不应有讥。而《公羊》经外妄生此文，遂令汉朝引以为证而乱大法，良可惜哉！”或问：“桓公非受命于惠公乎？”家氏曰：“否。惠公暮年溺于私爱，或有立桓之意，而未见于事，故惠卒而隐遂立。《左氏》谓‘生桓公而惠公’”薨，是以隐公立而奉之。奉之者隐也，非惠公尝有治命也。《穀梁》谓：“既胜其邪心以与隐者，事之实也。”隐欲让桓，所谓成父之恶也。使惠公确有立桓之志，则隐将有蒲屈之难，国可得乎？